Մուրադյանը կարծում է, որ Արմեն Սարգսյանի ելույթը բոլորի վրա է լավ տպավորություն թողել․ «Ընդգրկուն ելույթ էր՝ Հայաստանի տեսլականն ունեցող մարդու։ Այնպես որ՝ անձամբ ես լավ եմ զգում ինձ այդպես մտածող նախագահի առկայությամբ։ Պարոն Սարգսյանը ժառանգում է մի պետություն, որտեղ ապագա Հայաստանի համար հիմքեր դրված են, իրոք որ՝ մենք մտնում ենք այս նոր փուլը՝ Արեւելք եւ Արեւմուտք քաղաքական հավասարակշռության պայմաններում, նկատի ունեմ մի կողմից Եվրասիական միությունը, մյուս կողմից՝ եվրոպական պայմանագիրը, որը համապատասխանում է Հայաստանի օրգանական բնույթին։ Ինձ շատ դուր եկավ նորընտիր նախագահի այն շեշտադրումը, որ այսօրվա եւ ապագա Հայաստանն առանց զարգացած կրթության եւ մշակույթի չի կարող լիարժեք մրցակցության մեջ մտնել շրջապատող աշխարհի հետ։ Ինձ համար շատ էական է հատկապես մշակույթի եւ կրթության մեջ ներդրումների գաղափարը եւ հատուկ պետական քաղաքականությունը, որովհետեւ մենք չենք կարող այդ երկու ասպարեզները զարգացնել սոսկ շուկայի տրամաբանությամբ։ Սովորաբար, շուկան ենթարկեցնում է իրեն, մինչդեռ այս երկու ասպարեզները մի քիչ ավելին են, քան շուկան, դրանք պահանջում են հատուկ մոտեցում՝ չբացառելով նաեւ շուկա ասվածը։ Սակայն առաջնորդող գաղափար ունենալով, իսկ առաջնորդող գաղափարը պետական աջակցության շնորհիվ է կայանում, երբ պետությունը գիտակցում է իր առաջնահերթությունները եւ, ըստ դրա, այս կամ այն բնագավառը զարգացնում»։